Polisie sê oor vuurwapenlisensies wat verval hetArgieffoto: SAPD Die polisie het vuurwapeneienaars wie se lisensies verval het, aangemoedig om die vuurwapens en ammunisie sonder enige vrees by hul naaste polisiekantoor oor te gee óf later vervolg te word. Die konstitusionele hof het verlede maand beslis dat vuurwapeneienaars wat nie betyds aansoek gedoen het om hul wapenlisensies te hernu nie, onwettig in besit van die vuurwapen/s is vanaf die datum waarop die lisensie/s se geldigheidstermyn verstryk het, en hul vuurwapens by die polisie moet gaan inhandig. Kol. Moatshe Ngoepe, woordvoerder van die polisie, het gesê ’n implementeringsplan is ontwikkel om die oorhandigingsproses in bedryf te stel. Volgens Ngoepe behels die plan dat vuurwapeneienaars wie se lisensies verval het, hul vuurwapens en ammunisie by hul naaste polisiekantoor kan ingee en dat dié polisiestasies niemand mag wegwys nie. “Alle vuurwapens wat se lisensies verval het, moet ingehandig word vir vernietiging. Al die polisiestasies het die nodige hulpbronne om die vuurwapens en ammunisie wat ingehandig word te hanteer.” Volgens Ngoepe sal vuurwapens nie vir langer as 24 uur by die betrokke polisiestasie gehou word nie. “Al die vuurwapens wat ingehandig word sal op ’n aangewese plek hanteer word ten einde die risiko’s te beperk. Vuurwapeneienaars sal ’n kwitansie kry wat die besonderhede van die polisiekantoor en die SAPD 13-nommer bevat. ’n Gekonsolideerde verslag sal elke dag voor 08:00 aan die provinsiale polisiekantore gestuur word.” Ngoepe het vuurwapeneienaars ook versoek om daarop te let dat die groen lisensiekaarte wat nie na die wit lisensiekaarte oorgeskakel is nie steeds geldig is, maar dat diegene wat van ’n groen- na ’n wit lisensiekaart oorgeskakel het nie die groen lisensiekaart as ’n geldige lisensie vir die vuurwapen kan gebruik nie, aangesien dit verval het met die uitreiking van die wit lisensiekaart. “Geen vergoeding sal vir onwettige vuurwapens betaal word nie en dit kan ook nie gelisensieer of aan ’n handelaar oorhandig word nie. Die enigste manier om van so ’n vuurwapen ontslae te raak is om dit aan die polisie te oorhandig vir vernietiging.” Ngoepe het vuurwapeneienaars ook daaraan herinner dat dit strydig is met die Vuurwapenbeheerwet om ’n vuurwapen aan die polisie oor te gee wat deur jou beskadig, vernietig of in stukke gebreek is. Vuurwapeneienaars is ook versoek om die stasiebevelvoerders in kennis te stel indien hulle enige probleme ondervind. Indien vuurwapeneienaars wie se lisensies verval het nie hul vuurwapens inhandig nie, kan hulle vervolg word vir die besit van ŉ onwettige vuurwapen en tot 15 jaar tronkstraf gevonnis word. Bheki Cele, minister van polisie, het in Mei in sy begrotingsrede in die parlement aangekondig dat vuurwapeneienaars wat onwettige vuurwapens in hul besit het, weer kans sal kry om die wapens vrywillig in te dien sonder om vervolg te word. Volgens Cele het die kabinet die vuurwapenamnestietydperk vir 2018 goedgekeur, maar daar is nie weer enige besonderhede hieroor bekend gemaak nie.